钦定古今图书集成/明伦汇编/氏族典/第089卷 > 卢之翰
## 钦定古今图书集成/明伦汇编/氏族典/第089卷 > 卢之翰

按《宋史卢之翰传》：“之翰字维周，祁州人。曾祖元晖，鸿
胪卿。祖知诲，天雄军掌书记。父”蔡州防御使。之翰
少笃学，家贫。太平兴国四年，举进士，不得解，诣登闻
自陈，诏听附京兆府解试。明年登第，解褐大理评事、
知临安县。三迁殿中丞、通判洛州。召还，迁太常博士，
为河东转运副使，徙京西转运副使，改工部员外郎，
加户部员外郎，又改陕西转运使，迁吏部员外郎。至
道初，李顺乱蜀，命兼西川安抚转运使。贼平还任。之
翰尝荐李宪为大理丞，宪坐赃抵死，之翰当削三任。
时副使郑文宝议城清远军，又禁蕃商货盐。之翰心
知其非便，以文宝方任事，不敢异其议。及文宝得罪，
之翰并前愆，左授国子博士，寻复旧职。会调发刍粮
输灵州，诏分三道护送，之翰违旨擅并为一，坐除名，
贬许州司马。明年，起为工部员外郎、同勾当陕西转
运使。真宗即位，复吏部员外郎，充转运使，以久次，召
拜礼部郎中。咸平元年，以疾，命张志言代还。未几，复
出为京西转运使。先是，朝廷议城故原州，以张守备，
之翰沮罢之。其后西鄙不宁，之翰坐横议黜知归州。
三年，授广南西路转运使。会广州索湘卒，就改太常
少卿、知州事。之翰无廉称。五年，徙知永州，卒。